Ei tuo välin jättäminen maankäytön ja tien väliin vaikea olekaan kartoittaa, mutta usein se on resursseja tuhlaavaa. Jotkut kartoittajat jättävät tuollaisen välin jopa metsäautoteiden ja metsän väliin. Tällaisia kohteita vasta hankala onkin korjata. Entä sitten, jos tehdään uusi metsäautotie. Pitäisikö sille "puhkaista" metsään ura? Tuo yllä mainitsemasi nurmikkoalue olisi kyllä voinut päättää pellon reunaan, mutta onko tuolla mitään väliä. Karttaohjelmissa tie kuitenkin peittää sen näkyvistä.

Maankäytön liimaaminen teihin ei ole mitenkään väärin kartoitettu jos ei välttämättä oikeinkaan. Siitä esimerkkinä tämä OpenStreetMap wiki-sivu: https://wiki.openstreetmap.org/wiki/Editing_Standards_and_Conventions#Areas_and_Ways_Sharing_Nodes
Maankäyttö voidaan kartoittaa siis kolmella tavalla suhteessa teihin: a) liimataan viereinen maankäyttö tiehen, b) kartoitetaan maankäyttö tien yli, c) jätetään maankäytön ja tien väliin pieni rako. Siitä mikä on oikea kartoitustapa ei olla yksimielisiä. Minä itse käytän kaikkia näitä tapoja tilanteen mukaan. Jos tuo maankäytön liimaaminen teihin oikeasti olisi väärin, se voitaisiin helposti estää samaan tapaan kuin on estetty esim. tien kartoittaminen rakennusten läpi.

Kerron tässä yhden esimerkin siitä kuinka hankalaa korjaaminen joskus on. Jokin aika sitten korjasin erään pääosin metsässä kulkevan tien linjausta noin kymmenen kilometrin matkalta. (En tiedä miksi linjaus oli väärin. Ehkä se oli kartoitettu aikoinaan ilmakuvasta ja siinä oli ollut asemointivirhettä. Näinhän on ollut esim. Bingin ilmakuvissa.) Tie oli kartoitettu siten, että sen ja ympäröivän metsän väliin oli jätetty rako. Korjasin ensin tien linjauksen oikeaksi. Sen jälkeen jouduin korjaamaan vielä viereisten metsien linjaukset. Tämä oli todella hankalaa. Korjaus olisi ollut paljon helpompi, jos metsä olisi ollut kartoitettu tien yli.

Teihin liimattujen alueiden erottaminen ei ole ollenkaan vaikeaa. Yksinkertaisin tapa on poistaa koko alue. Olen pyrkinyt pitämään teihin liimatut alueet pieninä, niin että niiden poistaminen on helpoa. Myös yksittäisten pisteitten irrottaminen on hyvin yksinkertaista ja nopeaa. Olet kokenut kartoittaja, joten varmasti tiedätkin jo seuraavan, mutta laitan tähän kuitenkin ohjeet, jos joku muukin sattuisi lukemaan näitä kommentteja. Tämä koskee iD-editoria.

Voit irrottaa vaikka kuinka monta pistettä kerralla seuraavasti: Valitse ensin irrotettava alue, paina 'Shift'-nappula pohjaan ja valitse irrotettavat pisteet, paina sitten 'D', pidä 'Shift' painettuna ja paina jotain 'Nuolinäppäintä'. Nyt kaikki pisteet ovat irrotettuna ja erillään tiestä haluamassasi suunnassa. Tilanne on sama kuin jos alueen ja tien välissä olisi rako. Erittäin helppoa, yksinkertaista ja nopeaa.

